หุ้นร้อนต่ำบาทสลบ
ดัชนีสวิง25จุดขาใหญ่ไล่เก็บ&#8216;จรัมพร&#8217;ชี้สอบไม่พบผิดปกติ
24 ม.ค. 2556

ดัชนีสวิง25จุดขาใหญ่ไล่เก็บ‘จรัมพร’ชี้สอบไม่พบผิดปกติ
หุ้นเล็กเก็งกำไร ต่ำบาท ร่วงยกแผง นักลงทุนทุบติดฟลอร์ ท้ายตลาดมีแรงซื้อสู้ขึ้นมา ผลสอบไม่พบอะไรผิดปกติ
หุ้นเล็กเก็งกำไรซึ่งราคาต่ำบาท และ 3 ตัวสิบบาท ปรับตัวลงต่อเนื่องเป็นวันที่ 2 และบางตัวราคาปรับตัวลงติดพื้น (ฟลอร์) 30% จากราคาปิดครั้งก่อน เช่น อินเตอร์แนชั่นเนิลเอนจีเนียริง (IEC) บริษัท โซลูชั่น คอนเนอร์ (1998) (SLC) แนเชอรัล พาร์ค (NPARK) ส่วนวอร์แรนต์ที่เกี่ยวข้องรูดลงแรงประมาณ 40-50%แต่ท้ายตลาดมีแรงซื้อเข้ามาสู้ราคาพ้นฟลอร์
ขณะที่ตลาดโดยรวมเหวี่ยงรุนแรงเกือบ 25 จุด ตอนเช้าไล่ดัชนีขึ้นแรงกว่า 9 จุด แต่ช่วงบ่ายตลาดถลาลงเกือบ 15 จุด แต่สุดท้ายขึ้นมาปิดบวกสำเร็จ 1,439.20 จุด เพิ่มขึ้น 5.11 จุด มูลค่าซื้อขาย 54,399.25 ล้านบาท ต่างชาติซื้อสุทธิ 1,488.77 ล้านบาท แม้เงินบาทพลิกกลับมาอ่อนค่าก็ตาม 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวถึงกรณีราคาหุ้นเก็งกำไรขนาดเล็กในระหว่างวันดิ่งลงแรงติดฟลอร์หลายตัว เป็นบทพิสูจน์ว่าหุ้นไม่ได้มีพื้นฐานรองรับ ราคาขึ้นลงโดยไม่มีเหตุผล และเป็นกลุ่มหุ้นที่นักลงทุนควรหลีกเลี่ยง ใช้วิจารณญาณในการลงทุนและเข้าซื้อด้วยบัญชีเงินสด มิเช่นนั้นอาจรับผลขาดทุนได้ 
สำหรับกรณีนักลงทุนรายใหญ่ใช้โอกาสนี้เข้าทุบราคาและเมื่อหุ้นแตะฟลอร์เข้าไปรับซื้อเพื่อหาผลประโยชน์นั้น มองว่า หากผู้ลงทุนรายย่อยไม่เข้าไปยุ่งเกี่ยวก็ไม่เกิดวอลุม บรรดาขาใหญ่คงทำอะไรไม่ได้
นายจรัมพร กล่าวว่า ตลาดหลักทรัพย์ฯ เข้าไปสุ่มตรวจโบรกเกอร์ แต่ยังไม่พบความผิดปกติ ซึ่งก็จะยังคงจัดคิวสุ่มตรวจต่อไป แต่คงไม่ครบทุกแห่ง และมองว่ายังไม่มีความจำเป็นต้องใช้มาตรการพิเศษเข้ามาดูแล เพราะมาตรการที่มีอยู่ยังมีความเหมาะสม
ด้านนักลงทุนรายใหญ่ เปิดเผยว่า บรรยากาศการลงทุนเสียจากข่าวตรวจสอบหุ้น ซึ่งสภาพตลาดที่ปรับตัวขึ้นและเก็งกำไร เป็นสภาพตลาดโดยรวมทั้งตลาด ที่หุ้นขึ้นทั่วทั้งกระดาน จากเม็ดเงินทุนที่ไหลเข้ามาตลาดหุ้น ดังนั้นการเก็งกำไรของนักลงทุนพร้อมที่จะรับความเสียหายและความเสี่ยงได้ ขณะที่ตลาดมีเกณฑ์ป้องกันอยู่แล้ว หากไม่ดีก็ปรับเปลี่ยนไม่ใช่มาดับความร้อนแรงด้วยการออกข่าวตรวจสอบเข้มงวดตามโบรกเกอร์ 
นายสุชาย สุทัศน์ธรรมกุล ประธานเจ้าหน้าที่บริหาร บริษัทหลักทรัพย์ (บล.) ซีไอเอ็มบี (ประเทศไทย) กล่าวว่า บริษัทยังไม่เคยถูกตรวจสอบแบบฉุกเฉิน
นายเกษม พันธ์รัตนมาลา กรรมการผู้จัดการ ฝ่ายวิเคราะห์ บล.ซีไอเอ็มบี กล่าวว่า การที่ตลาดหลักทรัพย์ฯ ออกมาเตือนหุ้นเก็งกำไร ถือเป็นเรื่องที่ดี ทำให้หุ้นปรับฐานชั่วคราว ลดความแรงของหุ้นเก็งกำไร ช่วยสร้างความมั่นใจให้นักลงทุนสถาบัน เห็นว่าตลาดหุ้นไทยไม่ได้มีแต่การซื้อขายหุ้นเก็งกำไร 
นายเกษม คาดว่า ปีนี้เม็ดเงินต่างชาติจะเข้าตลาดหุ้นไทย 1.15 แสนล้านบาท มากกว่าปีก่อนที่ 7.6 หมื่นล้านบาท ขณะที่ผ่านมากว่า 20 วัน เงินต่างชาติไหลเข้าตลาดหุ้นแล้ว 1.2 หมื่นล้านบาท 
บริษัทเพิ่งกลับจากการนำเสนอข้อมูล (โรดโชว์) นักลงทุนสิงคโปร์ มาเลเซีย และฮ่องกง ซึ่งให้ความมั่นใจเศรษฐกิจไทยที่มีความแข็งแกร่งและเติบโต บริษัทจดทะเบียนสามารถทำกำไรสุทธิได้ต่อเนื่อง ปีนี้มองอัตราเติบโต 16% เทียบกับปีก่อนที่โต 21% ขณะที่การเมืองยังมีเสถียรภาพ 
“ตั้งแต่ไปโรดโชว์มา ไม่เคยเห็นลูกค้าหรือต่างชาติมองเศรษฐกิจและตลาดหุ้นไทยมีมุมมองเชิงบวกขนาดนี้มาก่อน หลายคนให้น้ำหนักมากกว่าเพื่อนบ้าน และสถาบันหลายแห่งก็จะมีการลงทุนเพิ่ม เพราะมองตลาดหุ้นไทยยังมีส่วนลดถึง 1015% เมื่อเทียบกับพี/อีเพื่อนบ้าน” นายเกษม กล่าว